KIRJALLINEN KYSYMYS E-2433/99 esittäjä(t): Ilda Figueiredo (GUE/NGL) komissiolle. Banaanialan uudistus ja WTO:n paneeli.



Virallinen lehti nro 225 E , 08/08/2000 s. 0133 - 0134



KIRJALLINEN KYSYMYS E-2433/99 esittäjä(t): Ilda Figueiredo (GUE/NGL) komissiolle (16. joulukuuta 1999) Aihe: Banaanialan uudistus ja WTO:n paneeli Komissio esitti maatalousasioiden neuvoston 15. marraskuuta 1999 pidetyssä kokouksessa ehdotuksen banaanialan tullijärjestelyn uudistamiseksi. Ehdotuksen tavoitteena on luopua tuontikiintiöistä ja muuttaa järjestelyä niin, että se perustuu 1. tammikuuta 2006 lähtien pelkästään tulleihin. Tällä pyritään saattamaan banaaniala WTO-sääntöjen mukaiseksi ja vastaamaan Yhdysvaltojen ja ns. dollaribanaaneja vievien monikansallisten yritysten esittämään arvosteluun. Onko komissio selvittänyt, miten järjestelyn muuttaminen vaikuttaa yhteisön banaanintuottajiin, kun otetaan erityisesti huomioon automaattinen siirtyminen järjestelyyn, joka perustuu pelkästään tulleihin (joita mahdollisesti alennetaan WTO:n uudella neuvottelukierroksella)? Jos on, mitkä ovat tärkeimmät johtopäätökset? Millaisiin kompensointitoimiin komissio aikoo ryhtyä siinä tapauksessa, että yhteisön tuottajille aiheutuu vahinkoa, ja miten komissio aikoo taata alan tukemisen tulevaisuudessa? Onko komissio selvittänyt, miten järjestelyn muuttaminen vaikuttaa AKT-maiden tuottajiin, kun otetaan erityisesti huomioon automaattinen siirtyminen pelkästään tulleihin perustuvaan järjestelyyn? Mitä toimia komissio aikoo ehdottaa toteutettavaksi kehitysyhteistyöpolitiikassa ja yhteisön talousarviossa AKT-maiden tuottajien tappioiden kompensoimiseksi? Franz Fischlerin komission puolesta antama vastaus (14. tammikuuta 2000) Maailman kauppajärjestön (WTO) paneelissa tehdyssä päätöksessä ei ole asetettu kyseenalaiseksi neuvoston asetuksen (ETY) N:o 404/93 soveltamista koskevista yksityiskohtaisista säännöistä banaanialan kaupanpitotulojen menetystä korvaavan tasaustukijärjestelmän osalta 9 päivänä heinäkuuta 1993 annetussa komission asetuksessa (ETY) N:o 1858/93(1) sovellettua banaanialan kaupanpitotulojen menetystä korvaavaa yhteisön tasaustukijärjestelmää. Komission arvioiden mukaan yhteisön tuottajille maksettava tuki on taattu nykyisellä tasaustukijärjestelmällä, jossa markkinointivuosittain vahvistetun tasaustuen määrä vastaa kiinteän viitetulon jota on korotettu 5 prosentilla vuonna 1998 ja 8 prosentilla vuodesta 1999 ja banaanien markkinointivuonna saatujen hintojen keskiarvojen välistä eroa. Järjestelmä varmistaa näin ollen yhteisön tuotannon saattamisen markkinoille korvaamalla sen kokonaan yhteisön markkinoilla sovellettavien hintojen kehityksestä riippumatta. Tämän menetelmän tehokkuus todettiin vuonna 1999, jolloin banaanien maailmanmarkkinahinnat romahtivat voimakkaasti ja tasaustuen avulla koko yhteisön tuotanto voitiin saada markkinoille ja tuottajien tulot saatiin siis turvattua. Komission arvioiden mukaan tasaustukijärjestelmä korvaa ehdotettujen muutosten vaikutuksen tuotannon tasoon. Komission esittämän ehdotuksen mukana on rahoitusta koskeva selvitys. Ehdotuksen talousarvioon kohdistuvan vaikutuksen arvioiden mukaan menot lisääntyvät 77 miljoonaa euroa ja tulot lisääntyvät 30 miljoonaa euroa. Tässä vaiheessa ainoastaan tulleihin perustuvan järjestelmän budjettivaikutuksesta ei voida esittää lukuja. Afrikan, Karibian ja Tyynenmeren valtioiden (AKT) banaanintuottajien osalta on korostettava, että perinteisten AKT-banaanien toimittajavaltioiden hyväksi sovellettavasta erityisestä tukijärjestelmästä on säädetty jo erityisen tukikehyksen vahvistamisesta perinteisille AKT-banaanien toimittajavaltioille 22 päivänä huhtikuuta 1999 annetussa neuvoston asetuksessa (EY) N:o 856/1999(2). Komissio arvioi joka tapauksessa onko kyseinen, Maailman kauppajärjestön edellisen muutoksen vastineeksi ehdotettu tuki riittävä auttamaan perinteisiä AKT-banaanien toimittajavaltioita pitämään asemansa maailmanmarkkinoilla. (1) EYVL L 170, 13.7.1993. (2) EYVL L 108, 27.4.1999.